Záručný list
Ďakujeme za kúpu sedacieho nábytku z našej spoločnosti. Veríme, že bude dlhoročnou zárukou pohodlia vo vašom domove a zároveň jeho ozdobou. Naša spoločnosť poskytuje kvalitné vyhotovenie všetkých produktov v nadčasovom dizajne. Použitím kvalitných materiálov dosahujeme moderný vzhľad a komfortné sedenie. Kostra sedačky je vyrobená z masívu. Doplnkovými materiálmi sú drevotrieska, sololit a preglejka. Kombináciou týchto materiálov vzniká pevná konštrukcia, ktorá poskytuje dokonalú oporu pre vaše telo. Kvalita a komfort sedačky závisí od použitej výplne v jej vnútri. Používame systém viacvrstvovej výplne, aby sme vám zabezpečili pohodlné sedenie v súlade s bezpečnostnými a kvalitatívnymi požiadavkami. Vo vnútri našej sedačky nájdete tie najkvalitnejšie materiály, ktoré zabezpečujú Váš vysnívaný komfort. Mäkkosť sedenia závisí od vlastností výplne, najmä elasticity a pružnosti. Stupeň pohodlnosti sedenia sa však môže líšiť aj pri použití materiálu s rovnakou štruktúrou a závisí od rozmerov, tvaru jednotlivých elementov. Neodporúčame sedenie či ležanie len na jednom mieste sedačky, ale rovnomerné využívanie celej jej plochy. Vlastnosti výplne jednotlivých sedákov sa menia aj nesprávne zvoleným spôsobom sedenia. Pravidelné dlhé sedenie na jednom mieste alebo časté zapieranie kolien do sedačky môže mať za následok jej rýchlejšie vysedenie.
Poťahové materiály (látka, koža, koženka) Poťahový materiál je najvrchnejšou vrstvou sedačky, s ktorou prichádza do priameho kontaktu každý jej používateľ. Každá sedačka môže byť na želanie zákazníka vyrobená v týchto poťahových vyhotoveniach: Poťahová látka Koža o každé z nich je potrebné sa správne starať, aby vaša sedačka stále vyzerala ako nová. Pri výrobe sedacích súprav využívame ručnú prácu skúsených čalunníkov. No aj napriek našej najväčšej snahe nemôžeme bojovať proti prirodzeným vlastnostiam spracovávaných materiálov. Ak na svojej novej sedačke pozorujete nasledujúce zmeny, vedzte, že tvarovanie, formovanie záhybov či tzv. vlnenie poťahu je prirodzené a nejde o chybu vo výrobe ani o nekvalitný výrobok. Každý dlhodobo používaný čalúnený výrobok po istom čase nevyzerá tak, ako v začiatkoch jeho používania. Na poťahu sa môžu vytvoriť záhyby, lesklé miesta či pokrčenia, ktoré sú závislé od sedacích návykov používateľov sedačky a tiež od vlastností a špecifikácií použitej látky. Tento bežný stav spôsobený používaním sedačky tak nemôže byť predmetom reklamačného konania.
Zvlnenie Na veľkých vodorovných plochách sa po častejšom sedení môžu objaviť vlny, ktoré sú viac či menej viditeľné v závislosti od hrúbky a typu materiálu. Ide o prirodzený stav sedačky v aktívnom používaní. Vysedeniu a zvlneniu poťahu sa nedá predísť, pretože pri čalúnení je dôležité nechať materiálu určitú voľnosť. Vonkajší poťah voľne obopína výplň sedáka, čím sa dosahuje väčší komfort sedenia. Zvlnenie poťahu je bežné a dá sa odstrániť jemným vyhladením rukou. Na sedacej súprave sa môže vyskytnúť vlnenie, čo sa berie ako prirodzený jav. Sedačku je potrebné zaťažovať rovnomerne, je potrebné striedať miesta sedenia na celej sedačke. Zvlnenie vzniká povolením molitanu, ktorý hneď na začiatku používania sedačky zmäkne do svojej finálnej mäkkosti. Vlnenie látky závisí aj od hrúbky a pružnosti vybranej látky alebo kože. Ak po vyhladení rukou zostane vlnenie do 1,5 cm pri poťahových materiáloch ako je látka a koženka a pri koži zostane vlnenie do 2,5 cm (typické pre väčšie plochy), nie je dôvod na podanie reklamácie. Odporúčame, aby ste sa vyhli používaniu sedačky iba na jednom mieste, ale sedávali na rozličných miestach a v rôznych polohách. Je tiež normálne, že na poťahu sa používaním vytvarujú záhyby či vyššie opísané vlnenie čalúnenia. Nejde pritom o chybu vo výrobe a tento fakt nijako neovplyvňuje kvalitu vyhotovenia ani komfort sedenia. Spracovanie a dodávka textílií a koží môže podliehať zmenám. Pri doobjednaní ďalších častí sedačky, prípadne prečalúnení s odstupom času je možný výskyt farebných odchýlok. Je to jednak preto, že materiály sa farbia v hromadných šaržách, a tiež preto, že používaním sa zmení aj farba vašej sedačky. Z rovnakých dôvodov je prípustná nepatrná farebná odchýlka v porovnaní so vzorkovníkom poťahových materiálov. Na zadných chrbtoch je dokonca povolená aj odtieňová odlišnosť, či nepatrné vady na poťahových materiáloch.
Poťahová látka Mäkké čalúnenia vytvoria síce pocit komfortu a pohody, no daňou za to je výskyt záhybov na zaoblených a zakrivených častiach sedačky, typické pre čalúnenia tenšími poťahovými látkami. Sú spôsobené rôznou hrúbkou a kvalitou poťahu a ich vzhľad sa líši od modelu k modelu. Táto kozmetická záležitosť sa vo všeobecnosti pri tenších materiáloch prejavuje ako viacero malých záhybov, kým na hrubších sa tvorí menej väčších záhybov.Čistota šitia závisí od vybranej poťahovej látky a jej vlastností. Niektoré látky sú tenšie a pružnejšie, čo môže pri šití spôsobiť mierne nariasenie, no ak je rovnomerné, nie je dôvodom na reklamáciu.
Koža Hovädzia koža, z ktorej sa vyrábajú poťahy sedačiek, je kvalitná a profesionálne spracovaná. Napriek tomu sa však po jej opracovaní na povrchu môžu objaviť rôzne nerovnosti, žilnatosť, drsnejšie miesta či fliačky. Ide o prirodzené vlastnosti pravej kože, ktoré nemôžu byť predmetom reklamácie. Pravá koža sa tiež zvykne časom natiahnuť, na vašej koženej sedačke tak môže vzniknúť vlnenie alebo zvráskavenie materiálu. Ich intenzita závisí od typu, hrúbky a celkovej štruktúry poťahu.
Správna starostlivosť o sedačku Prevencia správnou starostlivosťou o sedačku dokážete predĺžiť jej životnosť a vďaka pravidelnému čisteniu bude aj po rokoch vyzerať stále ako nová. Najefektívnejšou formou údržby sedačky je prevencia. Ešte pred zmontovaním sedačky by ste mali zabezpečiť miestnosť, v ktorej sedačka nájde nový domov. V izbe udržiavajte príjemnú teplotu a vlhkosť okolo 45 – 55 %. Ako prevenciu proti vlysom a škrabancom odporúčame nalepiť filcové nálepky na nohy sedačky, alebo sedačku postaviť na koberec. Tieto opatrenia môžu zabrániť treniu medzi nohami sedačky a podlahou, kedy sa môže javiť, že sedacia súprava vŕzga. Vyvarovať sa zničeniu podlahy môžete už pri výbere sedačky zvolením správneho typu nôh pre vašu podlahu. Pri každom modeli máte na výber hneď niekoľko druhov. Dôležité je tiež čím skôr si osvojiť správne sedacie návyky. Na vašom sedacom nábytku môžu zanechať nepekné stopy predmety každodenného používania ako hodinky, šperky, kľúče alebo suchý zips. Pozor si dajte tiež na pokladanie horúcich predmetov. Aby ste sa vyhli neestetickým škrabancom od vašich domácich miláčikov, zaobstarajte im radšej pelíšky určené špeciálne pre nich. Veľký pozor si dávajte aj na sedenie na sedačke v oblečení z rifľoviny. Tento materiál má tendenciu sa odtláčať na čalúnenie sedačky a zanechávať tak veľmi odolné škvrny. Či toto nebezpečenstvo hrozí aj pri kontakte poťahu s vaším oblečením, je väčšinou uvedené priamo na štítku konkrétneho kusu odevu. Aj obyčajné obtretie obľúbených riflí o sedačku totiž stačí na zanechanie stopy, ktorá sa dá vyčistiť len ťažko. Na stav sedačky vplýva aj niekoľko vonkajších faktorov. Vplyvom slnečného žiarenia má čalúnenie tendenciu blednúť, čo platí aj pri vystavení umelému svetlu. Farebná zmena dôsledkom vplyvu svetelného žiarenia nie je predmetom reklamačného konania. Na svetlejšej farbe poťahu vidno znečistenie, špinu a prach viac ako na tmavších modeloch. Sedačke bledšej farby preto venujte pri starostlivosti zvýšenú pozornosť. Poťahový materiál každej sedačky časom zmení svoj farebný odtieň. Pri viacfarebnej (najmä koženej) sedačke môže dôjsť k preneseniu farebných pigmentov a vzniku škvŕn. Veľmi podstatné je pravidelné čistenie povrchu sedačky. Poťah treba zbaviť prachu, omrviniek a iných nečistôt. Jednoduchou formou odstraňovania znečistenia je adekvátne časté vysávanie poťahu s nadstavcom na čalúnenie pri nízkom výkone vysávača. Pri nepravidelnom vysávaní sa môžu z nahromadenej špiny začať tvoriť žmolky na poťahu. Problémy so žmolkami môžu vzniknúť najmä pri plocho tkaných a zmesových textíliách, a to najmä v začiatkoch používania sedačky. Žmolky sa vytvoria trením oblečenia používateľov sedačky o povrch poťahu. Neodporúčame z týchto dôvodov na sedaciu súpravu pokladať deky, pretože voľné vlákna z deky sa ľahko uvoľnia a následne sa spoja s vláknami na sedačke, kedy vznikajú žmolky. Povrch sedačky by ste mali po každom použití vyhladiť rukou. Odstránite tak zvlnenie, ku ktorému došlo v dôsledku prirodzených vlastností použitého poťahu a sedačka bude stále vyzerať esteticky a príťažlivo. Zvlnenie vzniká povolením molitanu, ktorý hneď na začiatku používania sedenia zmäkne do svojej finálnej mäkkosti. Vlnenie látky závisí aj od hrúbky a pružnosti vybranej látky alebo kože. Ak po vyhladení rukou zostane vlnenie do 1,5 cm pri poťahových materiáloch ako je látka a koženka a pri koži zostane vlnenie do 2,5 cm (typické pre väčšie plochy), nie je dôvod na podanie reklamácie. Niektoré materiály používané pri výrobe a distribúcii sedačiek, napríklad koža, masívne drevo, baliaci materiál alebo čistá vlna, majú svoje špecifické vône. Najmä pri kožených sedačkách môžete ich charakteristickú vôňou cítiť zakaždým, keď sa k nim priblížite. Určité pachy sú nevyhnutné, a nie sú predmetom reklamácie. Vlastnosti výplne jednotlivých sedákov sa menia aj nesprávne zvoleným spôsobom sedenia. V dôsledku toho sa môže vyskytnúť vlnenie, na najviac zaťažených častiach sedacej súpravy. Sedačku je potrebné zaťažovať rovnomerne a je potrebné striedať miesta sedenia na celej sedacej ploche. Zvlnenie vzniká povolením molitanu, ktorý hneď na začiatku používania sedenia zmäkne do svojej finálnej mäkkosti. Pravidelné dlhé sedenie na jednom mieste alebo časté zapieranie kolien do sedačky môže mať za následok jej rýchlejšie vysedenie. Kožené sedačky sa vyznačujú eleganciou, odolnosťou, nadčasovosťou a sľubujú tiež jednoduchú údržbu. Koža je jedinečný prírodný produkt, na ktorom sa však odzrkadľuje životný cyklus zvieraťa. Na tomto materiáli sa bežne objavujú rôzne rozdiely v hrúbke, nerovnosti, škrabance či jazvy, niektoré z týchto stôp sa na sedačke objavia dokonca až postupom času. Tieto prirodzené znaky robia každú jednu sedačku jedinečnou. Ak chcete, aby kožený povrch sedačky dlhšie vyzeral ako nový, musíte ho pravidelne a správne udržiavať. Sedačku je potrebné podľa kyslosti ovzdušia v ktorom sa sedacia súprava nachádza minimálne raz za rok impregnovať a čistiť súpravou na kožu. Ak sa na vašej koženej sedačke objavil fľak, v žiadnom prípade sa ho nesnažte odstrániť prostriedkom s obsahom riedidla. Tie môžu spôsobiť zmenu farby sedačky a tiež poškodiť jej povrch. Na čistenie nepoužívajte ani univerzálne čističe, čističe na sklo, na kožu v autách a na bežné kože, na topánky a vyhnite sa tiež včeliemu vosku.
Záruka V našej spoločnosti si zakladáme na spokojnosti našich zákazníkov. Sedací nábytok patrí medzi produkty každodenného používania a nie je vylúčené, že aj jeho správnym používaním dôjde po čase k objaveniu nedostatkov či skrytých chýb. Naša predĺžená záruka trvá päť rokov. Záručná lehota začne plynúť od dátumu prevzatia tovaru kupujúcim. Je dôležité, aby ste si po prijatí tovaru skontrolovali kompletnosť a správnosť objednávky a prípadné nezrovnalosti nám nahlásili. Estetické vady ako napr. odretá noha, alebo akékoľvek viditeľné poškodenia, ktoré sú hneď od výroby, alebo vzniknuté prepravou treba hlási do 3 dní od prevzatia sedacej súpravy, aby boli predmetom reklamácie, v opačnom prípade si opravu hradí zákazník na vlastné náklady. Záruka sa nevzťahuje na chyby a poškodenia sedačky, ktoré vznikli z dôvodu neodbornej manipulácie či nedodržiavaním zásad správnej starostlivosti popísanej v tomto manuále. Ani prirodzené vlastnosti sedačky, ako vlnenie poťahu či jej charakteristický zápach, nemôžu byť predmetom reklamácie. Nárok na bezplatnú záručnú opravu všetkého tovaru z našej ponuky zaniká, ak:
- Výrobok bol poškodený prepravou spotrebiteľa.
- Výrobok bol mechanicky poškodený neodbornou manipuláciou, alebo zlým skladovaním po prevzatí tovaru.
- Výrobok bol umiestnený vo vlhkom alebo prašnom prostredí.
- Výrobok bol zašpinený a neodborne vyčistený
- Výrobok bol poškodený neodborným zásahom do jeho konštrukcie.
- Výrobok bol znehodnotený nadmerným zaťažením ložných, sedacích a podrúčkových plôch čalúneného nábytku.
- Výrobok bol znehodnotený nevhodným zaťažením: sedacia časť bola deťmi používaná ako trampolína.
- Výrobok s moreným drevom vykazuje odtiene spôsobené štruktúrou dreva.
- Výrobok bol poškodený od domácich zvierat.
- Výrobok bol vystavený slnečnému žiareniu.
- Zákazník si sám poškodí mechanizmus podrúčky nesprávnym zaobchádzaním (sadanie na podrúčku vo vyklopenom stave).
Čo sa nepovažuje za reklamáciu? Nie za každú chybu na sedačke je zodpovedný predajca. Chyby, na ktoré nemáme dosah, ktoré boli spôsobené nedodržiavaním pokynov pri zaobchádzaní so sedačkou alebo odporúčaní z tohto manuálu, bohužiaľ, nemôžu byť predmetom reklamačného konania.
Za reklamáciu sa nepovažuje:
- Pri výbere sedacej súpravy s poťahom z kože, môže byť forma opierok, ale aj samotná sedačka trocha odlišná, ako na vybranom kuse priamo v predajni.
- Pri sedacích súpravách s polohovateľnými opierkami či podrúčkami je bežné, že materiál sa krčí alebo mení svoj tvar a formu, materiál si vyžaduje na určitých miestach vôľu.
- Pri výbere koženého materiálu sa za reklamáciu nepovažuje štruktúra kože, ani rozdiely či vrásky na koženom poťahu. Koža je prírodný materiál a drobné nedostatky sa za chybu nepovažujú. Vo výrobe by sa viditeľný kaz na koži nepustil do predaja. Do predaja idú iba kusy schválené odborníkom.
- Pri objednaní ďalších častí sedačky (taburetka, 1 bez podrúčky) môže vzniknúť farebná odchýlka na poťahovom materiáli, alebo rozdiel pri výške kovaní a štepovaní.
- Vŕzganie kovového rozkladacieho mechanizmu pri niektorých sedacích súpravách – Je spôsobené trením kovových plôch o seba, čo je na rozdiel od drevených konštrukcií bežnou vlastnosťou kovových materiálov.
- Na nových sedacích súpravách sa môžu zdať molitany na sedákoch tvrdšie. Je to z dôvodu, že pri vyberaní sedacej súpravy na predajni je vystavený model častejšie používaný. Zmena tvrdosti molitanových výplní je prirodzenou vlastnosťou tohto materiálu, ovplyvnená používaním.
- Pri sedacích súpravách s rozťahovaním sa môže vyskytnúť jemné buchnutie kovania a nepatrný pohyb sedákov pri dosadaní. Tento sprievodný jav vzniká z toho dôvodu, že v koľajničkách posuvného mechanizmu je umiestnený plastový jazdec, ktorý potrebuje vôľu. Je to však prirodzený jav týchto sedacích súprav.
- Na sedacej súprave sa môže vyskytnúť vlnenie, čo sa berie ako prirodzený jav. Ak po vyhladení rukou zostane vlnenie do 1,5 cm pri poťahových materiáloch ako je látka a koženka a pri koži zostane vlnenie do 2,5 cm (typické pre väčšie plochy), nie je dôvod na podanie reklamácie.
- K sedacej súprave sú pribalené spojovacie skrutky, prípadne podporné nohy. Ak ste zistili, že Vám takáto noha chýba, je potrebné skontrolovať obalový materiál, v ktorom bola sedačka zabalená. Ľahko sa môže stať, že sa pribalená nožička omylom vyhodí spolu s obalovým materiálom.
- Pri manipulácii so sedačkou pozor na posúvanie po podlahe, môže dôjsť k poškodeniu podlahy i stabilite nožičiek. Vždy je potrebné sedačku zdvihnúť a preniesť, nikdy nie posúvať na určené miesto.
- Mierne vŕzganie sedacej súpravy môže spôsobovať uvoľnenie závesných plechov, ktoré je možné odstrániť tak, že sedačku rozpojíte a závesné plochy jemne priklepnete. Nikdy neodstraňujte látku na závesných plochách, zabraňuje vŕzganiu sedacej súpravy.
12.Každá sedacia súprava je pri výstupnej kontrole riadne zmontovaná a skontrolovaná. Prípadné výškové rozdiely, zistené po zložení u zákazníka, môžu byť spôsobené nesprávnou montážou a doporučujeme opätovné zloženie. Zavesenie sedacej súpravy je vo výrobe spracované tak, aby bola celá sed. súprava v rovnakej výške, za reklamáciu sa nepovažuje výškový rozdiel sedenia opierok v dôsledku nerovnej podlahy. V prípade, že bude zákazník závadu reklamovať a neoprávnene, spoločnosť má nárok na spoplatnenie tejto služby .
Záver Ďakujeme, že ste venovali pozornosť preštudovaniu si tohto manuálu. Vďaka nemu by ste teraz mali presne vedieť, ako sa o svoju sedačku starať tak, aby vám slúžila čo najdlhšie a čo najlepšie. V prípade akýchkoľvek dodatočných informácií sa na nás môžete obrátiť na emailovej adrese email@example.com, Želáme vám veľa spokojnosti s vašou sedačkou!